Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη μη καταχώριση της ουσίας aldicarb στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν τη δραστική αυτή ουσία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Με την οδηγία 91/414/EΟΚ όσον αφορά τη διάθεση στην αγορά φυτοπροστατευτικών προϊόντων θεσπίζεται ένα εναρμονισμένο πλαίσιο για την έγκριση και τη διάθεση στην αγορά φυτοπροστατευτικών προϊόντων.

2. Στο άρθρο 8, παράγραφος 2, της εν λόγω οδηγίας προβλέπεται η διεξαγωγή προγράμματος διάρκειας δώδεκα ετών για τη βαθμιαία εξέταση των δραστικών ουσιών που περιλαμβάνονται στα φυτοπροστατευτικά προϊόντα και διατίθενται στην αγορά, προκειμένου να αποφασισθεί η καταχώρισή τους στο παράρτημα Ι της οδηγίας.

3. Η ουσία aldicarb είναι μία από τις 90 δραστικές ουσίες που αποτελούν αντικείμενο του πρώτου σταδίου του ανωτέρω προγράμματος εργασίας.

4. Μετά την παραλαβή της έκθεσης που υπέβαλε το Ηνωμένο Βασίλειο ως κράτος μέλος εισηγητής, η Επιτροπή πραγματοποίησε διαβουλεύσεις με εμπειρογνώμονες των κρατών μελών καθώς και με τον κυριότερο κοινοποιούντα.

5. Επίσης, ζητήθηκε η γνώμη της επιστημονικής επιτροπής για τα φυτά, η οποία επεσήμανε τον ενδεχόμενο κίνδυνο για τα μικρά πτηνά ενώ δεν μπόρεσε να αξιολογήσει πλήρως τον αντίκτυπο σε άλλους οργανισμούς-μη στόχους βάσει των διαθέσιμων στοιχείων. Ως εκ τούτου, η Επιτροπή κάλεσε τον κοινοποιούντα να συμπληρώσει το φάκελό του το αργότερο έως τις 31 Δεκεμβρίου 2001.

6. Από την αξιολόγηση που πραγματοποιήθηκε με βάση τις υποβληθείσες πληροφορίες δεν προέκυψε ότι υπάρχει πιθανότητα, υπό τις προτεινόμενες συνθήκες χρήσεως, τα φυτοπροστατευτικά προϊόντα που περιέχουν aldicarb να πληρούν τις απαιτήσεις ασφαλείας της οδηγίας 91/414/EΟΚ, ιδίως όσον αφορά τα μικρά πτηνά και τους γαιοσκώληκες. Ως εκ τούτου, η εν λόγω δραστική ουσία δεν μπορεί να καταχωρισθεί στο παράρτημα Ι της οδηγίας 91/414/EΟΚ.

7. Οι ενδεχόμενες περίοδοι χάριτος που θα παραχωρηθούν από τα κράτη μέλη για την απομάκρυνση, την αποθήκευση, τη διάθεση στην αγορά και τη χρησιμοποίηση των υφισταμένων αποθεμάτων φυτοπροστατευτικών προϊόντων που περιέχουν την ουσία aldicarb, σύμφωνα με το άρθρο 4, παράγραφος 6, της οδηγίας 91/414/ΕΟΚ, θα πρέπει να περιορίζονται εντός χρονικού διαστήματος που δεν θα υπερβαίνει τους δώδεκα μήνες, ώστε να επιτραπεί η χρησιμοποίηση των υφισταμένων αποθεμάτων σε μία το πολύ ακόμη καλλιεργητική περίοδο.

8. Σύμφωνα με τη διαδικασία που προβλέπεται στο άρθρο 19 της οδηγίας 91/414/EΟΚ του Συμβουλίου, η Επιτροπή ζήτησε τη γνώμη της Μόνιμης Επιτροπής για την Τροφική Αλυσίδα και την Υγεία των Ζώων όσον αφορά σχέδιο απόφασης της Επιτροπής σχετικά με τη μη καταχώριση της ουσίας aldicarb στο παράρτημα I της οδηγίας 91/414/ΕΟΚ και την ανάκληση των εγκρίσεων για τα φυτοπροστατευτικά προϊόντα που περιέχουν τη δραστική αυτή ουσία.

9. Δεδομένου ότι η γνώμη την οποία εξέδωσε η Μόνιμη Επιτροπή για την Τροφική Αλυσίδα και την Υγεία των Ζώων στις 18 Οκτωβρίου 2002 δεν υπήρξε ευνοϊκή, η Επιτροπή πρέπει, βάσει του προαναφερόμενου άρθρου, να παραπέμψει τα προτεινόμενα μέτρα στο Συμβούλιο. Το Συμβούλιο αποφασίζει εντός τριών μηνών με ειδική πλειοψηφία. Αν το Συμβούλιο δεν εκδώσει απόφαση, η Επιτροπή θεσπίζει τα μέτρα.

10. Το προτεινόμενο από την Επιτροπή μέτρο, πριν από την επίσημη θέσπισή του, πρέπει να κοινοποιηθεί στον ΠΟΕ στα πλαίσια της συμφωνίας για τα τεχνικά εμπόδια στο εμπόριο.

11. Η προτεινόμενη απόφαση δεν θα έχει αντίκτυπο στον προϋπολογισμό των Ευρωπαϊκών Κοινοτήτων.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη μη καταχώριση της ουσίας aldicarb στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν τη δραστική αυτή ουσία

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά [1], όπως τροποποιήθηκε τελευταία με την οδηγία 2002/81/ΕΚ [2] της Επιτροπής, και ιδίως το τέταρτο εδάφιο του άρθρου 8, παράγραφος 2,

[1] ΕΕ L 230 της 19.08.1991, σ. 1.

[2] ΕΕ L 276 της 12.10.2002, σ. 28.

τον κανονισμό (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό λεπτομερών κανόνων εφαρμογής του πρώτου σταδίου του προγράμματος εργασίας, που μνημονεύεται στο άρθρο 8, παράγραφος 2, της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά [3], όπως τροποποιήθηκε τελευταία με τον κανονισμό (ΕΚ) αριθ. 2266/2000 [4], και ιδίως το άρθρο 7 παράγραφος 3Α, στοιχείο β),

[3] ΕΕ L 366 της 15.12.1992, σ. 10.

[4] ΕΕ L 259 της 13.10.2000, σ. 27.

την πρόταση της Επιτροπής [5]

[5] ΕΕ C [...], σ.[...]

Εκτιμώντας τα εξής:

(1) Στο άρθρο 8, παράγραφος 2, της οδηγίας 91/414/ΕΟΚ προβλέπεται ότι η Επιτροπή εφαρμόζει ένα πρόγραμμα εργασίας για την εξέταση των δραστικών ουσιών, οι οποίες χρησιμοποιούνται σε φυτοπροστατευτικά προϊόντα τα οποία κυκλοφορούσαν στην αγορά ήδη στις 25 Ιουλίου 1993. Με τον κανονισμό (ΕΟΚ) αριθ. 3600/92 θεσπίστηκαν λεπτομερείς κανόνες για την εφαρμογή του προγράμματος αυτού.

(2) Στον κανονισμό (ΕΚ) αριθ. 933/94 της Επιτροπής, της 27ης Απριλίου 1994, που αφορά τον καθορισμό των δραστικών ουσιών των φυτοπροστατευτικών προϊόντων και των κρατών μελών εισηγητών, για την εφαρμογή του κανονισμού (ΕΟΚ) αριθ. 3600/92 [6], όπως τροποποιήθηκε τελευταία με τον κανονισμό (ΕΚ) αριθ. 2230/95 [7], καθορίστηκαν οι δραστικές ουσίες που πρέπει να αξιολογηθούν στο πλαίσιο του κανονισμού (ΕΟΚ) αριθ. 3600/92, ορίστηκε ένα κράτος μέλος για να ενεργεί ως εισηγητής σε σχέση με την αξιολόγηση κάθε ουσίας και εντοπίστηκαν οι παραγωγοί εκάστης δραστικής ουσίας, οι οποίοι υπέβαλαν εγκαίρως κοινοποίηση.

[6] ΕΕ L 107 της 28.4.1994, σ. 8.

[7] ΕΕ L 225 της 22.9.1995, σ. 1.

(3) Η ουσία Aldicarb είναι μία από τις 89 δραστικές ουσίες που καθορίστηκαν στον κανονισμό (ΕΚ) αριθ. 933/94.

(4) Σύμφωνα με το άρθρο 7, παράγραφος 1, στοιχείο γ), του κανονισμού (ΕΟΚ) αριθ. 3600/92, το Ηνωμένο Βασίλειο, με την ιδιότητα του κράτους μέλους που έχει ορισθεί εισηγητής, υπέβαλε στην Επιτροπή, στις 30 Απριλίου 1996, την έκθεση αξιολόγησης των στοιχείων που υποβλήθηκαν από τους κοινοποιούντες, σύμφωνα με το άρθρο 6, παράγραφος 1, του ανωτέρω κανονισμού.

(5) Μετά την παραλαβή της έκθεσης του κράτους μέλους εισηγητή, η Επιτροπή πραγματοποίησε διαβουλεύσεις με εμπειρογνώμονες των κρατών μελών, καθώς επίσης και με τον κυριότερο κοινοποιούντα (την Rhτne-Poulenc και πλέον την Bayer CropScience), όπως προβλέπεται στο άρθρο 7, παράγραφος 3, του κανονισμού (ΕΟΚ) αριθ. 3600/92.

(6) Η συνταχθείσα από το Ηνωμένο Βασίλειο έκθεση έχει επανεξεταστεί από τα κράτη μέλη και την Επιτροπή, στο πλαίσιο της Μόνιμης Επιτροπής για την Τροφική Αλυσίδα και την Υγεία των Ζώων. Υπάρχουν ενδείξεις ότι τα υποβληθέντα στοιχεία δεν ήταν επαρκή για να καθοριστεί εάν, βάσει των προτεινόμενων συνθηκών χρήσεως, τα φυτοπροστατευτικά προϊόντα που περιέχουν την συγκεκριμένη δραστική ουσία, θα πληρούσαν εν γένει τις απαιτήσεις που ορίζονται στο άρθρο 5, παράγραφος 1, στοιχεία α) και β), της οδηγίας 91/414/ΕΟΚ. Ο φάκελος και οι πληροφορίες που προέκυψαν από την επανεξέταση υποβλήθηκαν επίσης στην επιστημονική επιτροπή για τα φυτά. Από την επιτροπή ζητήθηκε να σχολιάσει την αξιολόγηση του οικοτοξικολογικού κινδύνου, περιλαμβανομένου του κινδύνου για τα μικρά πτηνά. Η επιτροπή επεσήμανε ότι η αξιολόγηση του κινδύνου όσον αφορά την έκθεση των μικρών πτηνών σε κοκκία βασίζεται στην παραδοχή ότι σε ποσοστό μεγαλύτερο του 99% τα κοκκία βρίσκονται ενσωματωμένα στο έδαφος. Μολονότι τούτο μπορεί να επιτευχθεί υπό ιδανικές συνθήκες, η επιτροπή θεωρεί ότι το εν λόγω υψηλό ποσοστό ενσωμάτωσης δεν επιτυγχάνεται σε σταθερή βάση υπό κανονικές συνθήκες γεωργικής χρήσεως και, ως εκ τούτου, συνέστησε ως αναγκαία την εκ νέου αξιολόγηση. Όσον αφορά άλλους οργανισμούς-μη στόχους, η επιτροπή δεν είναι σε θέση να αξιολογήσει με βάση τα διαθέσιμα στοιχεία κατά πόσο η χρήση του aldicarb πρέπει να συνεχιστεί, αναμένοντας τη συλλογή, υποβολή και αξιολόγηση περαιτέρω στοιχείων. Ως εκ τούτου, η Επιτροπή κάλεσε τον κοινοποιούντα να συμπληρώσει το φάκελό του μέχρι τις 31 Δεκεμβρίου 2001 το αργότερο, για ένα περιορισμένο φάσμα αντιπροσωπευτικών χρήσεων. Αφού παρελήφθησαν τα συμπληρωματικά στοιχεία, η εν λόγω επανεξέταση οριστικοποιήθηκε στις 18 Οκτωβρίου 2002, με τη μορφή έκθεσης επανεξέτασης της Επιτροπής για την ουσία aldicarb, σύμφωνα με το άρθρο 7, παράγραφος 6, του κανονισμού (ΕΟΚ) αριθ. 3600/92.

(7) Από τις διενεργηθείσες αξιολογήσεις με βάση τα υποβληθέντα στοιχεία δεν προέκυψε ότι υπάρχει πιθανότητα, υπό τις προτεινόμενες συνθήκες χρήσεως, τα φυτοπροστατευτικά προϊόντα που περιέχουν την ουσία aldicarb να πληρούν γενικά τις απαιτήσεις που καθορίζονται στο άρθρο 5, παράγραφος 1, στοιχεία α) και β), της οδηγίας 91/414/ΕΟΚ, ιδίως όσον αφορά τις πιθανές επιπτώσεις σε άλλους οργανισμούς εκτός εκείνων στους οποίους στοχεύει. Η έκδοση της παρούσας απόφασης δικαιολογείται δεδομένου του υψηλού κινδύνου που παρουσιάζει η ουσία aldicarb στην παρούσα κοκκώδη παρασκευή κυρίως όσον αφορά τα μικρά πτηνά. Από τα στοιχεία που υπέβαλε ο κοινοποιών για τις προτεινόμενες αντιπροσωπευτικές χρήσεις προκύπτει ότι τα κοκκία θα παραμείνουν στην επιφάνεια του εδάφους μετά την επεξεργασία. Ως εκ τούτου, δεν μπορεί να αποκλεισθεί το ενδεχόμενο θνησιγόνου πρόσληψης κοκκίων από μικρά πτηνά. Ο κοινοποιών κατήρτισε μια πιθανολογική εκτίμηση κινδύνων η οποία αξιολογήθηκε από το κράτος μέλος εισηγητή. το τελευταίο κατέληξε ότι δεν αναμένεται να υπάρξει αντίκτυπος στους εθνικούς πληθυσμούς μολονότι ενδέχεται να υπάρξουν ορισμένες επιπτώσεις σε τοπικό επίπεδο. Ας σημειωθεί ότι τα κριτήρια ερμηνείας παρόμοιων πιθανολογικών εκτιμήσεων κινδύνων δεν έχουν ακόμη παγιωθεί. εντούτοις, ενόψει των ενδεχόμενων κινδύνων, δεν ενδείκνυται η αναβολή της λήψης απόφασης μέχρι να επιτευχθεί ευρεία συναίνεση σχετικά με τα ανωτέρω κριτήρια. Εξάλλου, κατά την επανεξέταση επισημάνθηκε η ύπαρξη κινδύνου για τους γαιοσκώληκες, αλλά οι διαθέσιμες πληροφορίες από επιτόπιες μελέτες δεν επαρκούν για μια ολοκληρωμένη προσέγγιση των ανωτέρω.

(8) Κατά συνέπεια, η ουσία aldicarb δεν θα πρέπει να συμπεριληφθεί στο παράρτημα I της οδηγίας 91/414/EΟΚ.

(9) Πρέπει να ληφθούν μέτρα για να διασφαλιστεί ότι οι χορηγηθείσες εγκρίσεις για τα φυτοπροστατευτικά προϊόντα που περιέχουν την ουσία aldicarb, ανακαλούνται εντός μιας συγκεκριμένης περιόδου και δεν ανανεώνονται, ούτε χορηγούνται νέες εγκρίσεις για τα εν λόγω προϊόντα.

(10) Οι ενδεχόμενες περίοδοι χάριτος που θα παραχωρηθούν από τα κράτη μέλη για την απομάκρυνση, την αποθήκευση, τη διάθεση στην αγορά και τη χρησιμοποίηση των υφισταμένων αποθεμάτων φυτοπροστατευτικών προϊόντων που περιέχουν την ουσία aldicarb, σύμφωνα με το άρθρο 4, παράγραφος 6, της οδηγίας 91/414/ΕΟΚ, θα πρέπει να περιορίζονται εντός χρονικού διαστήματος που δεν θα υπερβαίνει τους δώδεκα μήνες, ώστε να επιτραπεί η χρησιμοποίηση των υφισταμένων αποθεμάτων σε μία το πολύ ακόμη καλλιεργητική περίοδο.

(11) Η παρούσα απόφαση δεν προδικάζει οποιαδήποτε ενέργεια την οποία ενδέχεται να αναλάβει η Επιτροπή σε μεταγενέστερο στάδιο για την εν λόγω δραστική ουσία, στο πλαίσιο της οδηγίας 79/117/ΕΟΚ του Συμβουλίου, της 21ης Δεκεμβρίου 1978, περί απαγορεύσεως της θέσεως σε κυκλοφορία και της χρησιμοποιήσεως φυτοπροστατευτικών προϊόντων που περιέχουν ορισμένες δραστικές ουσίες [8], όπως τροποποιήθηκε με την πράξη προσχώρησης της Αυστρίας, της Φινλανδίας και της Σουηδίας.

[8] ΕΕ L 33 της 8.2.1979, σ. 36.

(12) Ελλείψει ευνοϊκής γνώμης εκ μέρους της Μόνιμης Επιτροπής για την Τροφική Αλυσίδα και την Υγεία των Ζώων, η Επιτροπή δεν μπόρεσε να θεσπίσει τις προτεινόμενες διατάξεις σύμφωνα με τη διαδικασία που προβλέπεται στο άρθρο 19 της οδηγίας 91/414/EΟΚ του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ουσία aldicarb δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.

Άρθρο 2

Τα κράτη μέλη διασφαλίζουν ότι:

(α) οι εγκρίσεις φυτοπροστατευτικών προϊόντων τα οποία περιέχουν την ουσία aldicarb ανακαλούνται εντός περιόδου έξι μηνών από την ημερομηνία έκδοσης της παρούσας απόφασης.

(β) από την ημερομηνία έκδοσης της παρούσας απόφασης, καμία έγκριση φυτοπροστατευτικού προϊόντος το οποίο περιέχει την ουσία aldicarb δεν χορηγείται ή ανανεώνεται δυνάμει της παρέκκλισης που προβλέπεται στο άρθρο 8, παράγραφος 2, της οδηγίας 91/414/ΕΟΚ.

Άρθρο 3

Οποιαδήποτε περίοδος χάριτος που θα παραχωρηθεί από τα κράτη μέλη σύμφωνα με τις διατάξεις του άρθρου 4, παράγραφος 6, της οδηγίας 91/414/ΕΟΚ, θα είναι όσο το δυνατόν βραχύτερη και δεν θα υπερβαίνει τους 18 μήνες από την ημερομηνία έκδοσης της παρούσας απόφασης.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος